**Ministru kabineta noteikumu projekta „Grozījumi Ministru kabineta 2008. gada 11. marta noteikumos Nr. 173 „Valsts pamatbudžeta valsts autoceļu fonda programmai piešķirto līdzekļu izlietošanas kārtība”” sākotnējās ietekmes novērtējuma ziņojums (anotācija)**

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Likuma „Par autoceļiem” 12. panta trešā un septītā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Valsts kontroles revīzijas Nr. 5.1.-2-32-2/2013 „Par Latvijas Republikas 2013. gada pārskata par valsts budžeta izpildi un par pašvaldību budžetiem pašvaldību gada pārskatu daļu” ziņojuma 238. punktā Satiksmes ministrijai tika dots ieteikums - lai nodrošinātu patiesu, pilnīgu un salīdzināmu informāciju par mērķdotācijas autoceļu un ielu uzturēšanai izlietojumu un nodrošinātu uzraudzības procesu, Satiksmes ministrijai jāizvērtē nepieciešamība precizēt Ministru kabineta 2008.  gada 11. marta noteikumus Nr. 173 „Valsts pamatbudžeta valsts autoceļu fonda programmai piešķirto līdzekļu izlietošanas kārtība” (turpmāk – Noteikumi Nr. 173), lai, sagatavojot pašvaldību gada pārskatus, tiktu novērstas revīzijā konstatētās kļūdas.Pamatojoties uz iepriekš minēto, lai samazinātu administratīvo slogu, vienkāršotu pašvaldību atskaišu sagatavošanu un precizētu mērķdotācijas līdzekļu izlietošanas kārtību, ar Noteikumu projektu plānots veikt šādus grozījumus Noteikumos Nr. 173:1) Noteikumu projekts paredz, ka pašvaldības atskaites un vidēja termiņa plāns būs jāiesniedz elektroniskā veidā, kā arī tiek precizēts pārskats par pašvaldību autoceļu un ielu finansēšanai paredzētās mērķdotācijas izlietojumu. Atbilstoši tiek grozīta Noteikumu Nr. 173 2.  pielikuma redakcija. Pārskats par pašvaldību autoceļu un ielu finansēšanai paredzētās mērķdotācijas izlietojumu aizpildāms atbilstoši jaunajai kārtībai, sākot ar pārskatu par 2016. gada 1. ceturksni.2) Noteikumu projektā atbilstoši daudzkārtējiem valsts akciju sabiedrības „Latvijas Valsts ceļi” audita konstatējumiem, ka norēķinu kontos, kuros uzskaita mērķdotācijas līdzekļus, faktiski tiek uzskaitīti arī citi speciālā budžeta līdzekļi (dabas resursa nodoklis, ziedojumi, privatizācijas līdzekļi un citi), no kuriem mērķdotācijas līdzekļi tiek nodalīti, vien izmantojot grāmatvedības sistēmu, kas nenodrošina pārskatāmu un nepārprotamu mērķdotācijas izlietojumu, ir precizēts 11. punkts, kas nosaka, ka mērķdotācija ir ieskaitāma atsevišķā norēķinu kontā, kas atvieglos mērķdotācijas izlietojuma kontroli un atskaišu sagatavošanu.3) Ir precizēti mērķi, kādiem drīkst izlietot mērķdotāciju, proti, pašvaldību autoceļu un ielu uzturēšanai, būvniecībai un zemes pirkšanai, lai uzlabotu un attīstītu pašvaldību autoceļus un ielas, kā arī bankas konta apkalpošanas izmaksu segšanai. Šie mērķi aptver lielāko daļu no pašreiz sīkāk izdalītajiem mērķiem, taču turpmāk mērķdotāciju nevarēs izlietot pašvaldību autoceļu un ielu uzturēšanas tehnikas iegādei un uzturēšanai, ņemot vērā, ka šiem mērķiem tiek izmantota ļoti neliela daļa no kopējā mērķdotācijas apmēra un tie rada risku, ka pašvaldības līdzekļi var tikt izmantoti nelietderīgi, piemēram, traktoru, kas iegādāts no mērķdotācijas līdzekļiem nedrīkst izmantot citiem mērķiem, tādēļ pašvaldībai ir jāiegādājas vēl viena tehnikas vienība citu darbu veikšanai, kā arī ir sarežģīti pārbaudīt, vai pašvaldība par mērķdotācijas līdzekļiem iegādāto tehniku nav izmantojusi citiem mērķiem. Ja pašvaldība iegādāsies pašvaldību autoceļu un ielu uzturēšanas tehniku tikai par sava pamatbudžeta līdzekļiem, pašvaldībām būs vairāk līdzekļu citu darbu veikšanai, kas atbilst mērķdotācijas izlietošanas mērķiem. Turpmāk pašvaldību autoceļu un ielu uzturēšanas tehnikas iegādei un uzturēšanai pašvaldības drīkstēs izlietot tikai sava pamatbudžeta līdzekļus.4) Noteikumu projektā atbilstoši daudzkārtējiem valsts akciju sabiedrības „Latvijas Valsts ceļi” audita konstatējumiem, ka līdzšinējais regulējums rada būtiskas neatbilstības atskaitēs par mērķdotācijas ieņēmumiem un izdevumiem, ir precizēts Noteikumu Nr. 173 26. un 27. punkts, kas nosaka pašvaldības rīcību neatbilstoši izlietotās mērķdotācijas aizturēšanas gadījumā. Atbilstoši piedāvātajai redakcijai aizturēto mērķdotācijas daļu pašvaldībai pārskaita atpakaļ tikai pēc tam, kad tā no pamatbudžeta ir apmaksājusi iepriekš pamatbudžetā neplānotus autoceļu uzturēšanas darbus, kas atbilst noteikumos noteiktajiem izlietojuma mērķiem.2. No Noteikumiem Nr. 173 ir svītrots valsts autoceļu fonda programmas līdzekļu procentuālais sadalījums, ņemot vērā, ka šīs normas ir pretrunā likuma „Par autoceļiem” 12. panta ceturtajā daļā noteiktajam, ka ikgadējai mērķdotācijai pašvaldību autoceļiem un ielām piešķirtais finansējums nedrīkst būt mazāks par 25 procentiem no programmai "Valsts autoceļu fonds" piešķirtā valsts budžeta finansējuma, neskaitot prognozētos ieņēmumus no autoceļu lietošanas nodevas. Konkrētais finansējuma sadalījums katru gadu tiek noteikts likumā „Par valsts budžetu”, un Noteikumos Nr. 173 nav nepieciešams iekļaut likumu dublējošas normas.3. Ar Noteikumu projektu atbilstoši jaunajam Būvniecības likumam, kas stājās spēkā 2014. gada 1.oktobrī, ir precizēta terminoloģija, tostarp redakcionāli precizēti mērķdotācijas līdzekļu lietošanas mērķi. Noteikumu projekts paredz arī citus redakcionālus precizējumus, piemēram, Noteikumu Nr. 173 15. punkts pārnests uz 3.1 punktu, redakcionāli precizēts Noteikumu Nr. 173 24. punkts. 4. No Noteikumiem Nr. 173 tiek svītrota norma, ka Ministru kabinets ne retāk kā reizi trijos gados pārskata šo noteikumu 1. pielikumā noteikto pašvaldībām piešķiramo mērķdotācijas daļu. Ministru kabinetam ir tiesības jebkurā laikā veikt grozījumus Noteikumos Nr. 173, tai skaitā to 1. pielikumā, kā arī pašvaldībām ir tiesības vērsties Ministru kabinetā ar priekšlikumiem veikt grozījumus Noteikumos Nr. 173, līdz ar to šai normai nav juridiskas slodzes. 5. Balstoties uz vēsturisko pieredzi, ka nākamā gada valsts budžets (attiecīgi Satiksmes ministrijai pieejamais finansējums) netiek pieņemts līdz 1. oktobrim, ar Noteikumu projektu tiek grozīts 45. punktā noteiktais termiņš (no attiecīgā gada 1. oktobra uz nākamā gada 1. janvāri), kādā Satiksmes ministrijai jāinformē pašvaldības par pieņemto lēmumu saistībā ar līdzfinansējuma piešķiršanu tranzīta ielu atjaunošanai. |
| 3. | Projekta izstrādē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”, Latvijas Pašvaldību savienība |
| 4. | Cita informācija | Nav. |

|  |
| --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, valsts akciju sabiedrība „Latvijas Valsts ceļi”. |
| 2. | Tiesiskā regulējuma ietekme uz tautsaimniecību un administratīvo slogu | Projekta mērķis ir mazināt administratīvo slogu pašvaldībām un pāriet tikai uz elektroniski noformētām atskaitēm. Pašvaldībām vairs nebūs nepieciešama papīra formātā noformētu atskaišu sūtīšana. |
| 3. | Administratīvo izmaksu monetārs novērtējums | Projektam ir šāda administratīvo izmaksu ekonomija:1) valsts akciju sabiedrība „Latvijas Valsts ceļi”, veicot atskaišu apstrādi, administratīvās izmaksas nemainās.2) Pašvaldībām, veicot informācijas sagatavošanu, administratīvās izmaksas nemainās.2) Pašvaldībām administratīvo izmaksu samazinājums (pieņemot, ka gadā tiktu noformētas (elektroniski) (119 x 4) 796 atskaites ar pavadvēstulēm) par drukāšanas, papīra, konvertu un pasta sūtījumu (markas) izmaksām atkarībā no iepirkuma rezultātiem būs ~ 470 *euro* gadā.  |
| 4. | Cita informācija | Nav. |

|  |
| --- |
| **VI Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2015. gada 1. jūlijā publicēts Satiksmes ministrijas interneta vietnē, sadaļā „Izstrādē esošie attīstības plānošanas dokumenti un tiesību akti ”. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Priekšlikumi nav saņemti. |
| 4. | Cita informācija | Nav. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Satiksmes ministrija, valsts akciju sabiedrība „Latvijas Valsts ceļi”, pašvaldības, Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV, V sadaļa – projekts šo jomu neskar.

Satiksmes ministra p.i.

iekšlietu ministrs R. Kozlovskis

Vīza: valsts sekretārs K. Ozoliņš

07.12.2015. 9:35

1097

Ģ. Augstkalns, 67028374,

Girts.Augstkalns@lvceli.lv

D. Suveizda, 67028253,

Dace.Suveizda@sam.gov.lv